રામભાઈ નિવૃત્ત થયા પછી શાળાના જૂના વિદ્યાર્થીઓને તેમનું સન્માન (રામભાઈ તો ‘સંમાન’ જોડણી જ પસંદ કરે !) કરવા ઈચ્છતા પણ રામભાઈ હા પાડે તો ને ? આખરે બાબુભાઈ ચિનાઈથી માંડીને મારા લગીના નાનામોટા અનેક વિદ્યાર્થીઓના સતત સ્નેહભર્યા આગ્રહ સામે રામભાઈ ઝૂક્યા. પણ થેલી લેવાની સાફ ના ! અમે સૌ એમના નિર્લોભી અને અપરિગ્રહી જીવનથી પરિચિત એટલે અમારો ખાસ ભાર એ વાત પર જ હતો. અંતે એવું ઠરાવ્યું કે રામભાઈને થેલી અડકાડીને તરત પાછી લઈ લેવી અને એનું ટ્રસ્ટ કરી દેવું જેથી રામભાઈ દાન ન કરી શકે અને ભવિષ્યમાં જરૂર પડતાં એમના પરિવારને કામ લાગે. રામભાઈ આ વાતથી અજાણ માંડમાંડ સમારંભમાં આવવા તૈયાર થયેલા.